Papersnake/gushiwen huggingface dataset:
司言仪宾府赏莲二首 其一
程敏政（明代）

欲洗新妆渴有馀，偶然凉雨落阶除。圆盘走玉青无赖，叠瓣凝香画不如。

词客拟将筒注酒，主人何羡井投车。炎光一扫都成趣，细拂苔墙尽意书。
上张鄮西明府三首 其三
卢楠（明代）

御史清霜钺，危肠结祸胎。敢辞豺虎饲，无异犬羊材。

魏阙书难上，秦庭哭未回。条风吹北极，天意起寒灰。
题自画赠王德中
朱同（明代）

月出城东头，团团上明镜。古树倚朱楼，栖乌惊未定。

小星淡已无，大星远相映。草露发夜光，荷盘拭秋净。

良朋喜同游，清赏寄高咏。安得白玉绳，为人系清影。
游道林寺
戴叔伦（唐代）

佳山路不远，俗侣到常稀。及此烟霞暮，相看复欲归。
独立
郭浚（明代）

独立荒苔上，苍茫远树齐。白云飞不尽，零落数峰西。
夏日过赵凡夫定山别业 其四
邓云霄（明代）

天池当面卓，仙茗有云芽。麋鹿随双屐，图书足五车。

论诗疑白社，叩诀秘丹砂。借问愚公谷，何如此地嘉。
牡丹
薛涛（唐代）

去春零落暮春时，泪湿红笺怨别离。
常恐便同巫峡散，因何重别武陵期？
传情每向馨香得，不语还应彼此知。
只欲栏边安枕席，夜深闲共说相思。
独至遯庵避暑庵在大竹林中
陆游（宋代）

赤日黄尘厌垢纷，竹林深处寄幽欣。
如听嵩雒风前笛，似看潇湘雨後云。
园鹿知时新解角，池鱼得意自成群。
悠然一笑谁能识？坐胜天魔百万军。
四时诗·秋
徐瑾（宋代）

红飘乱叶树连枝，雨著疏花菊狞篱。
蓬转恨多饶白发，鸿归数处寄新诗。
句
沈清友（宋代）

起家红蓼岸，传世绿簑衣。
自便牛背稳，却笑马蹄忙。
书崔少府居（一作赠李补阙）
黄滔（唐代）

鲁史蜀琴旁，陶然举一觞。夕阳明岛屿，秋水浅池塘。

世乱怜官替，家贫值岁荒。前峰亦曾宿，知有辟寒方。
云林与众真吟诗十一首 其九
杨羲（魏晋）

偃息东华静，扬軿运八方。俯眄丘垤间，莫觉五岳崇。

灵阜齐渊泉，大小忽相从。长短无少多，大椿须臾终。

奚不委天命，纵神任空洞。
庐陵乐府十首 其六
郭祥正（宋代）

庭下幽花羃寒雾，金鸭冷烟无一缕。从君别妾驾红鸾，望断三一无觅处。

平时曲调休重举，长袖空垂不成舞。醒眼牵愁送春去，独立残阳与谁语。
早行
王赓言（清代）

东方犹未晞，残月挂高树。客子夜不眠，呼童问前路。

山深蹊径幽，蔓草被清露。跨水一桥横，疏星明古渡。

遥闻叱牛声，人在云深处。
鹿鸣燕诗送诸进士
刘子翚（宋代）

讲艺欣闻暂息兵，槐花秋晚诏群英。
胡尘不隔蟾宫路，镜水初题雁塔名。
礼盛邦侯开宴豆，道隆乡老萃簪缨。
更期妙手皆穿的，荐士吴僚亦与荣。
谢惠红桃二首
张明中（宋代）

报我勤渠有木桃，肤腴密洒茜花膏。
枯肠消得三十颗，只恐儿曹赋老饕。
久旱祷雨罗仙有应使君再赋索和
程公许（宋代）

未饶风伯怒吹云，且为仙翁荐宝熏。
光夺钟山耕父室，令传古道阿香坟。
流膏泫泫沟塍溢，喜气酣酣麴蘖醺。
太守同忧亦同乐，兵厨作沥不难分。
归国遥 扶桑
高濂（明代）

迢递。移得根枝自天际。烂熳新红如醉。云艳摇芳砌。

开落长春得意。朵朵还扶日。风露不禁沽滴。苔径空怜惜。
送杨秀才
贯休（唐代）

北山峨峨香拂拂，翠涨青奔势巉崒。赤松君宅在其中，

紫金为墙珠作室。玻璃门外仙獓睡，幢节森森绛烟密。

水精帘卷桃花开，文锦娉婷众非一。抚长离，坎答鼓。

花姑吹箫，弄玉起舞。三万八千为半日，海涸鳌枯等闲睹。

爱共安期棋，苦识彭祖祖。有时朝玉京，红云拥金虎。

石桥亦是神仙住，白凤飞来又飞去。五云缥缈羽翼高，

世人仰望心空劳。
花
周紫芝（宋代）

手种琅玕岁已成，要听风雨近窗鸣。戏将落月千寻影，幻作长离半岭声。

蕙帐梦残秋雨急，锦囊诗了夜灯清。便须写入朱弦曲，安用能回越石兵。
明仲小侄归江浙饯之西渡有感二首
吴潜（宋代）

韪轩从此入山深，阿阮同途反奋岑。
老大分携朋友意，死生契阔弟兄心。
碧云怅望家千里，白发瓢零酒一斟。
岁晚情怀易感触，不堪衰泪忽沾襟。
次朱通判敦儒韵 其一
吕颐浩（唐代）

腐儒奋迹自耕耘，冒玷台衡力不任。版筑作霖乖素愿，山云出岫本无心。

衰迟向老开三径，豪迈平时惜寸阴。蚤伏诗名压元白，细看佳句用工深。
新晴
陆游（宋代）

雨断归云急，沙乾步屧轻。
风花娇作态，野水细无声。
社酒家家醉，春芜处处耕。
今朝公事少，一笑赋新晴。
腊望玩月
陈宓（宋代）

痴雨顿晴如有约，素娥虽老更多情。
何有肯向雪中看，已作新年满意明。
石榴树（一作石楠树）
白居易（唐代）

可怜颜色好阴凉，叶翦红笺花扑霜。伞盖低垂金翡翠，

熏笼乱搭绣衣裳。春芽细炷千灯焰，夏蕊浓焚百和香。

见说上林无此树，只教桃柳占年芳。
桃花
薛季宣（宋代）

桃花如美人，静有娇春态。醉眼奈愁何，多情破新睡。

装成开笑靥，天袅腰支细。不语傍斜阳，鹄立尘寰外。

烟远锁眉颦，东风羞妩媚。倏然叹零落，灼灼无穷意。

会访武陵源，一饮流霞味。
观除目二首
曾丰（宋代）

四正宫中坐五穷，若于群在不吾攻。
畏途过后犹寒胆，除目陈前不热中。
送伯华醉归不寐又用韵杂言二首 其一
廖行之（宋代）

十幅风蒲下碧川，别怀何惜醉金船。娄公正遣江流稳，庾老宁辜月影娟。

善世如君皆夙望，泽民应我愧前贤。荣华莫美城南杜，早晚还亲尺五天。
人日出游湖上十首
杨万里（宋代）

城中雪一尺，山中雪一丈。
地上都巳消，却在松梢上。
游洞霄栖真洞
张炜（宋代）

笋舆摇兀到山前，就宿栖真古洞天。
老木椅风清鹤唳，湿云拖雨护龙眠。
尘凡夐出几千仞，足迹经由已半仙。
到此岂容闲咏笔，重来知复是何年。
点绛唇·何处春来
张抡（宋代）

何处春来，惠风初自东郊至。柳条花蕊。迤逦争明媚。造化难穷，谁晓幽微理。都来是。自然天地。一点冲和气。
连州阳山归路
吕本中（宋代）

稍离烟瘴近湘潭，疾病衰颓已不堪。
儿女不知来避地，强言风物胜江南。
走笔和张功父玉照堂十绝句 其一
杨万里（宋代）

健青新走一梢长，外日东风引得狂。定自今番春色里，新枝别样占年光。
颂古八首
释元聪（宋代）

明明道不说，此理凭谁识。
春风一阵来，满径花狼藉。
东谷沿小涧树木丛蔚中有圆潭爱之久坐书所见
文同（宋代）

野水泻古穴，石岸盘回渊。
飞尘不可入，竹树围清涟。
静往得胜玩，深居逃俗缘。
寒光照烦襟，景寂心自圆。
枯篁蹲碧禽，垂颈窥沉鲜。
对之不敢动，相望两俱禅。
唐律十首
方岳（宋代）

卷雨对遥岑，诗寒不自禁。
猿猱三径小，虎豹九关深。
道眼虚空蜀，閒身自在心。
荷锄今亦倦，年与病相寻。
阴山道－疾贪虏也
白居易（唐代）

阴山道，阴山道，纥逻敦肥水泉好。每至戎人送马时，

道旁千里好纤草。草尽泉枯马病羸，飞龙但印骨与皮。

五十匹缣易一匹，缣去马来好了日。养好所用去非宜，

每岁死伤十六七。缣丝不足女工苦，疏织短截充匹数。

藕丝蛛网三丈馀，回纥诉称好用处。咸安公主号可敦，

远为可汗频奏论。元和二年下新敕，内出金帛酬马直。

仍诏江淮马价缣，从此不令疏短织。合罗将军呼万岁，

捧授金银与缣彩。谁知黠虏启贪心，明年马多来一倍。

缣渐好，马渐多。阴山虏，奈尔何。
菩萨蛮·金风簌簌惊黄叶
佚名（宋代）

金风簌簌惊黄叶。高楼影转银蟾匝。梦断绣帘垂。月明乌鹊飞。新愁知几许。欲似丝千缕。雁已不堪闻。砧声何处村。
嘉定巳巳立秋得膈上疾近寒露乃小愈
陆游（宋代）

一枕鸟声残晓梦，半窗竹影弄新晴。
屏深室暖秋垂老，粥美蔬香疾渐平。
送江西益禅人
释元肇（宋代）

世路今方隘，情亲别更难。孤篷和雨宿，十月渡江寒。

诗到愁时涩，书来约岁阑。青青狼伍寺，何日共阑干。
金陵怀古
王贞白（唐代）

恃险不种德，兴亡叹数穷。石城几换主，天堑谩连空。

御路叠民冢，台基聚牧童。折碑犹有字，多记晋英雄。
赠溪翁
王建（唐代）

溪田借四邻，不省解忧身。看日和仙药，书符救病人。

伴僧斋过夏，中酒卧经旬。应得丹砂力，春来黑发新。
丁卯元日试笔呈郡大父余公
张萱（明代）

相逢问岁自胡卢，七十行年尚故吾。竹下擘笺铭柏叶，花间拉伴醉屠苏。

谷丝已向前宵祷，牛马聊从此日呼。见说神君今锡福，不烦仙木付神荼。
次韵章茂献谢茶
周必大（宋代）

墨谈名高笔有花，胸中五色补皇家。
谏书夜奏常焚稿，讲舌时乾每赐茶。
秘祝重寻丹灶火，长生元笑紫河车。
新诗有味知何似，双井春来试白芽。
慈感寺放生
袁说友（宋代）

生灭成宗劫，慈悲种善因。
纷纷嗟蠢动，一一付波臣。
物我形声异，人禽爱恶均。
不堪明月夜，小艇掷丝纶。
次韵郑禹功见贻一首
刘一止（宋代）

当年负笈京华客，振臂论交法从班。何武诵诗来蜀郡，士龙持论出云间。

杯觞引满风流甚，岁月惊心昨梦还。短楫未妨相访觅，要看拄颊面西山。
春雪
陶望龄（明代）

犯寒先报数声雷，待约还停绕屋梅。
山霭渐沉惊密密，雨丝初送转皑皑。
戏量晓砌携筇步，欲拭春粘着屐回。
湖水如妆景如画，可堪痴坐画垆灰。
燕集玉辉堂
郑善夫（明代）

窈窈岩壑姿，迢迢契幽赜。缅怀天台胜，遂寄山水癖。

赤城淹岁晏，所恋有三益。壮阴屈微阳，关山雪盈尺。

虽嗟轨路阻，稍喜缁尘息。巾峰入草堂，天葩进瘆𤶬。

美人罗公车，求友意何极。文筵丽奇态，流觥乐无斁。

鹿鸣纷谐和，造适非丝革。退念蒹与葭，兹幸附圭璧。

睹空悟气机，体有见真色。吾道未榛芜，辴然露胸臆。
挽吴大社
王珪（宋代）

文献家声远，簪缨世德昌。
几篇青玉案，三佩白银章。
北苑新阡好，平原旧业荒。
百年乔木在，留得耐风霜。
先宜人不幸弃背泣血苫次志哀四章 其三
胡应麟（明代）

刀尺遗中阃，辎軿向大罗。梦回衣线杳，寒入穗帷多。

夜月沈兰茝，秋风瘁蓼莪。流黄叠空篚，触目动悲歌。
春日杂兴 其六
释道潜（宋代）

碧流如镜转春渠，时送残红出雨馀。可怕莓苔黏屐齿，强扶筇竹过邻居。
归来 其三
王鸿绪（清代）

半载京华客，归来意若何。早凋三径菊，空废《五噫》歌。

开帙三鱼落，褰帷蛛网多。草堂须检校，从此卧山阿。
君马黄
艾可翁（宋代）

君马黄，我马骊。
白玉为勒络青丝，与君并辔河水湄。
河上扑扑杨花飞，杨花飞飞送客人。
生别离，良可惜。
愿君鞭影去迟迟，莫学杨化各南北。
冬夜稚存招同寿民雪中饮酒既醉作歌
张问陶（清代）

雪光忽照玻璃盏，城南故人争折简。藻翰纷飞酒气浓，化身十万难分遣。

驱车我独访洪厓，七年古雪曾同埋。旧诗重读天犹笑，有客旁观呼绝调。

扛来大瓮高于我，我击泥头客吹火。夜色苍茫天乍低，须眉恐被同云裹。

一园老树枝杈丫，盘空千翅飞惊鸦。举杯临风问黑帝，谁储万斛空中花。

空中花影英英白，铺向人间作瑶席。鳖饮轮囷牛饮豪，此中醉卧能留迹。

呜呼百年聚散如鸿爪，傀儡登场任颠倒。瞥眼流光唤不回，浮踪一过真如扫。

飞金尊，击玉壶，仰天叩缶声乌乌。不知二豪侍侧是何物，但觉我非故我吾忘吾。

今之歌者其谁乎。
次张秘校昔日同游僧舍
黄裳（宋代）

过去光阴有胜游，翠微深处更乘秋。偶寻得石坐云坐，莫问作官休未休。

世揉道情尘扰扰，云藏诗壁岁悠悠。山僧看了须重看，且碧双眸便转头。
梁明堂登歌五首 其一 歌青帝辞
沈约（南北朝）

帝居在震，龙德司春。开元布泽，含和尚仁。群居既散，岁云阳止。

饬农分地，民粒惟始。雕梁绣栱，丹楹玉墀。灵威以降，百福来绥。
简周文显借王有道集二首 其一
赵蕃（宋代）

乡人不识王有道，抔土空传唐校书。闻道遗诗尚多有，典型不似晚唐馀。
池州和同官咏梅花
张道洽（宋代）

玉肌元不粟，未怕夜寒生。
雪里孤花发，山中一段清。
几回和月看，独立到参横。
不傍人篱落，谁呼石作兄。
齐凤皇衔书伎辞
江淹（南北朝）

皇齐启运从瑶玑。
灵凤衔书集紫微。
和乐既洽神所依。
超商卷夏耀英辉。
永世寿昌声华飞。
赠南村逸叟
姚文彬（清代）

苍苍头白叟，遁迹白云深。石带流泉响，门遮众木阴。

海潮松鹤梦，山雨箨龙吟。我亦寒林客，悠悠悔陆沈。
开山明教大师赞
释绍隆（宋代）

春至百花触处开，幽香旖旎袭人来。临风无限深深意，声色堆中绝点埃。
二诗敬寄致政大夫先生
赵蕃（宋代）

每见清江使，常询向子平。
徐行为山健，老眼对书明。
世共尊耆旧，愚犹及老成。
谁人要半道，愿与一门生。
谒告归卧晚登子城
陆游（宋代）

此身真是抱官囚，厌见长空赤日流。
斋壁晓山千嶂雪，扇纨新雁一汀秋。
系船空作清湘梦，御气难寻太华游。
菱角藕丝还恨少，强携玉瀣醉高楼。
沁园春（降魔立治）
张继先（宋代）

劫运将新，天书降恩，圣师命魔。正阴阳错忤，鬼神淆混，依凭城市，绵亘山河。杀气闭空，阴容夺昼，万姓罹殃日已多。青城上，见琉璃高座，忽起巍峨。

群妖忿怒扬戈。竞奔走、攻山若舞梭。感神光一瞬，龙摧虎陷，威音一动，电掣霆呵。立活化民，摄邪归正，生息熙熙享太和。风云静，见天连碧汉，月浸澄波。
酬穆七侍郎早登使院西楼感怀
权德舆（唐代）

耿耿宵欲半，振衣庭户前。浩歌抚长剑，临风泛清弦。

晴霜丽寒芜，微月露碧鲜。杉梧韵幽籁，河汉明秋天。

良夜虽可玩，沉忧逾浩然。楼中迟启明，林际挥宿烟。

晨风响钟鼓，曙色映山川。滔滔天外驶，杲杲朝日悬。

因穷西南永，得见天地全。动植相纠纷，车从竞喧阗。

鳣鲔跃洪流，麇麚倚荒阡。嗈嗈白云雁，嘒嘒清露蝉。

一气鼓万殊，晦明相推迁。羲和无停鞅，不得常少年。

当令志气神，及此鬓发玄。岂唯十六族，今古称其贤。

夫君才气雄，振藻何翩翩。诗轻沈隐侯，赋拟王仲宣。

小鸟抢榆枋，大鹏激三千。与君期晚岁，方结林栖缘。
次韵汤阴寒食遇雨
洪适（宋代）

殊方遇寒食，节物负年华。小雨偏宜柳，轻风未落花。

见饧如隔岭，对月共忘家。俗重之推庙，谁祠万里沙。
秋思
廖凤徵（清代）

一雨翠微寺，晚风黄叶林。登山康乐屐，誓墓右军心。

百里岩城僻，五湖秋水阴。肯将双短鬓，长此恋华簪。
抱膝庵
李吕（宋代）

青山不世情，终日独我顾。
修竹岁寒姿，不受纤尘污。
开窗寄数椽，良以二者故。
出门欲求益，擿埴未识路。
屠酤难与语，余子安足数。
岂无王侯家，摇尾觊一遇。
自分疏懒性，初非俳优具。
由来势利交，朝且不保暮。
何如翳环堵，静对古人语。
从渠不我与，聊复吟梁甫。
送白守戎暂返雷阳
林熙春（明代）

海上波恬却有因，祇从白起是前身。旌旂闪烁龙蛇阵，号令风前虎豹臣。

数载枕戈方报主，一朝分袂转愁人。圣朝正切思贤将，愿斩单于更画麟。
冬怀二首 其一
张耒（宋代）

窗南积雪高三尺，二更月出连窗白。炉里石瓶鸣细泉，灯前病叟支书策。

家人岁晚贮梨栗，倒榼寒醪有残滴。三杯取醉万事平，兼味重裘定何益。
追悼侍姬冬梅八首 其七
李鸿章（清代）

生自湘西葬邗北，昙花一霎总因缘。魂归楚水应无路，夜夜春山叫杜鹃。
田家喜雪
俞德邻（宋代）

漫空飞雪岁云徂，独坐閒吟粟满肤。廓落江山千态迥，浑沦天地一尘无。

寒声夜吼松筠裂，和气朝回荠麦苏。说与田家判一醉，明年宁复虑官租。
送卢郎中除杭州赴任
岑参（唐代）

罢起郎官草，初分刺史符。海云迎过楚，江月引归吴。

城底涛声震，楼端蜃气孤。千家窥驿舫，五马饮春湖。

柳色供诗用，莺声送酒须。知君望乡处，枉道上姑苏。
秋夜思归寄乡友孙廷振
薛纲（明代）

江汉思家客，秋来倍寂寥。碧山虽不负，白发肯相饶。

贫恋无功禄，官惭有道朝。徒然羡冥鹄，风翮任逍遥。
依韵和吴相公南效春晴题斋宫壁
王珪（宋代）

玉津驰马柳风斜，雨急金鳞走御沙。
南亩农民望新霁，不劳云意苦相遮。
霍丘孙游武林湖山之胜诏之
张翥（元代）

千顷平湖绕郡城，画船小桨荡春声。红酣花港风荷密，玉照梅冈雪树明。

烟月长留歌舞地，山川不改古今情。君行须到峰南北，为觅苍苔石上名。
郑华文挽词
楼钥（宋代）

兄弟忝同登，论交最有情。
颓波知劲节，彻底叹真清。
正尔寻烟好，胡然丧老成。
抱痾难执绋，挥涕望佳城。
句
谌祜（宋代）

花柳晴光新态度，江湖春梦老英雄。
五丈观音
董嗣杲（宋代）

海国风涛拥万寻，此身何翅直千金。
涉波直现昂藏相，结屋还坚报施心。
圆得诸方传转智，幸存一半有观音。
阴廊谁立苔碑在，只载三朝法驾临。
山行二首
释善珍（宋代）

归牛晚失犊，牧童学声唤。
溪边白鹭鸶，衔鱼上田岸。
城南春会
蔡襄（宋代）

阴云薄薄地无尘，清晓城南集画轮。
睢苑即时裁雪霰，颍川连画聚星辰。
山眉帖汉晴光擬，莺舌寻风碎语真。
芳草有情迷谢客，落花无处问秦人。
樽前莫厌歌醒耳，世上偏饶泪满巾。
嘉意未阑繁盛减，东皇底事惜残春。
如梦令 其五
向滈（宋代）

杨柳千丝万缕。特地织成愁绪。休更唱阳关，便是渭城西路。

归去。归去。红杏一腮春雨。
净居寺
彭举（宋代）

揽胜栖真处，山穷境忽开。
碧澄丹壑水，青叠翠屏苔。
岭树宜高下，溪流当去来。
声光画不得，临此但低徊。
阻风饮酒
彭汝砺（宋代）

系舟不能前，酌酒聊自慰。异乡少亲友，市远无兼味。

惟兹佳山水，浑浑含正气。旁皇无宾主，恣取不为费。

王事不为缓，简书实吾畏。夜晴如何其，呼吏看星纬。
武陵春
毛滂（宋代）

银浦流云初度月，空碧挂团团。照夜珠胎贝阙寒。光彩满长安。

春风为拂新沙路，珂马款天关。篆印金窠红屈盘。嵬磊押千官。
闲咏
龚炳（宋代）

年逾八袠雪蒙头，时对亲朋话旧游。
万事无心闲日月，一杯有味小公侯。
痴儿粗尔逃讥议，家训从来戒刻掊。
世道渐艰宜勇退，为吾及早理松楸。
酒船
王令（宋代）

刳木以为舟，盖取诸涣象。
有能为其模，黄金役良匠。
虚中无樯楫，所载惟佳酿。
绣段围华堂，妖姬发清唱。
坐乘欢来时，落日翻红浪。
试问醉乡游，何如江海上。
晦日宴高文学林亭
张锡（唐代）

雪尽铜驼路，花照石崇家。年光开柳色，池影泛云华。

赏洽情方远，春归景未赊。欲知多暇日，尊酒渍澄霞。
次韵徐太博
方岳（宋代）

沈郎吟处秋风老，今代何人诗斗南。
练石补天君特妙，追云逐月我何堪。
极知才倍曹丕十，不但人如汉杰三。
欲与东湖传活法，当家衣钵付谁参。
过谢四溟山房得香字
沈鍊（明代）

佳处景难忘，相逢再举觞。鸟疑曾识面，花已惯闻香。

送目烟霞外，论心翰墨场。但教欢赏洽，随地有沧浪。
献大明永乐皇帝
李芳远（明代）

紫凤衔书下九霄，遐陬喜气动民谣。
久潜龙虎声相应，未戮鲸鲵气尚骄。
万里江山归正统，百年人物见清朝。
天教老眼观新化，白发那堪不肯饶。
用陈阜卿劝农韵呈宣城太守
王之道（宋代）

何处催耕早，宣城刺史先。
旗麾明晓市，耒耜遍晴川。
道咱欢声接，樽罍丽景鲜。
似闻携百榼，分饷及高年。
落梅风·心间事
马致远（元代）

心间事，说与他。动不动早言两罢。罢字儿碜可可你道是耍，我心里怕那不怕？
重游甘露寺
汪元量（宋代）

小留甘露莫开船，我欲题诗寄佛轩。
犬下修廊迎宿舍，僧归曲巷背闩门。
梅边拂石安棋局，竹外鸣琴荐酒尊。
却忆市朝无事日，笙歌日日醉昏昏。
过灵石赋顽庵 其一
释慧空（宋代）

道人杨歧五世孙，曾持鈯斧开云门。属时多艰众且去，百折午摧君独存。

住庵了却行脚债，随缘混入众生界。和泥合水二顷田，接待方来一茎菜。

我初北归先过君，彼此老大言无文。长年听法庵外石，永日不藏岩上云。

莫嫌家风四立壁，应用河沙体坚密。客来有以顽自疑，五问道人三不知。
董役河上风霾繼日
强至（宋代）

春迟地冷日萧骚，野旷林疏风怒号。
畚锸一声趋蚁垤，旗幡四面落鸿毛。
黄埃成穗坐还积，绿鬓欲丝歌漫劳。
暂闭柴荆如避寇，江湖归思入渔舠。
示恩藏主
释如珙（宋代）

道在目前无变易，只缘体悉有亲疎。
黄梅夜半传衣钵，七百人中一老卢。
清暑殿効柏梁体
萧衍（南北朝）

居中负扆寄缨{糹叐}。
言惭辐凑政无术至德无垠愧违弼。
燮赞京河岂微物。
窃侍两宫惭枢密。
清通简要臣岂汩。
出入帷扆滥荣秩。
复道龙楼歌楙实。
空班独坐惭羊质。
嗣以书记臣敢匹。
谬参和鼎讲画一。
鼎味参和臣多匮。
送叶景良知严陵
张镃（宋代）

千古风高仰钓台，朱轮新拥得通才。政声易报长安近，家学知通霅水来。

半载依仁方恨别，双鱼传信肯慵开。分携强饭休频祝，锋召需贤定挽回。
舂歌诗
戚夫人（两汉）

子为王，母为虏。终日舂薄暮，常与死为伍。相离三千里，当谁使告女。
怀成父
赵蕃（宋代）

柳黄初作一夜秋，诗瘦宁消万古愁。
客子岂无衣褐念，飞鸿犹作稻粱谋。
早须微禄非因酒，晚愿全生但守丘。
望尔不来来且去，江头吾已具归舟。
次韵和原甫阁下午寝晚归见示
梅尧臣（宋代）

殿阁风来夏日长，青林抽嫩见余芳。
笔供五吏词休敏，簟展双纹睡正凉。
故事早归何独晚，旧交新咏尚无忘。
不言偃仰中园乐，还爱眉间喜色黄。
寄梁先辈
齐己（唐代）

慈恩塔下曲江边，别后多应梦到仙。
时去与谁论此事，乱来何到觅同年。
陈琳笔砚甘前席，甪里烟霞待共眠。
爱惜麻衣好颜色，未教朱紫污天然。
注苗张二进士题名
佚名（唐代）

一双前进士，两个阿孩儿。
送李国佐还三衢
范浚（宋代）

昔人好与胜己处，今世陋学多专愚。惜哉计出柏马下，往往自专令人吁。

子今年少且竞爽，径拂归袖真良图。人言十步有茂草，行矣求益无踌躇。
晦日重宴
高瑾（唐代）

忽闻莺响谷，于此命相知。正开彭泽酒，来向高阳池。

柳叶风前弱，梅花影处危。赏洽林亭晚，落照下参差。
玉楼春 其二十七
欧阳修（宋代）

东风本是开花信。及至花时风更紧。吹开吹谢苦匆匆，春意到更无处问。

把酒临风千万恨。欲扫残红犹未忍。夜来风雨转离披，满眼凄凉愁不尽。
贻郑昌图
楚儿（唐代）

应是前生有宿冤，不期今世恶因缘。蛾眉欲碎巨灵掌，

鸡肋难胜子路拳。只拟吓人传铁券，未应教我踏青莲。

曲江昨日君相遇，当下遭他数十鞭。
送陆羽之茅山，寄李延陵
刘长卿（唐代）

延陵衰草遍，有路问茅山。鸡犬驱将去，烟霞拟不还。

新家彭泽县，旧国穆陵关。处处逃名姓，无名亦是闲。
上巳前与同舍出郊过金明池
韩琦（宋代）

天波新绿染成春，波面轻风起细鳞。隔岸鸟声低弄曲，出墙花艳远含嚬。

柳经伤别还多绪，鸥为忘机不避人。三月偷游仙署友，肯思迢递走征轮。
发湖州二首
罗公升（宋代）

彭蠡太湖三十驿，澄江如练忆玄晖。
他年云海相逢处，还取苕溪一叶飞。
保福传化士乞颂
释正觉（宋代）

梅福仙游井汲枯，而今云水稳禅蒲。
青原门下藏麟角，黄蘗床头捋虎须。
学子柏庭寒立雪，檀家饭甑软炊珠。
乞归将意丛林暖，松食荷衣良槁癯。
酹江月（梅和彦国）
仇远（元代）

探春消息，觉南枝开遍，北枝犹阙。越女娉婷天下白，堪与冰霜争洁。孤影棱棱，暗香楚楚，水月成三绝。行云不动，素波轻浣尘袜。

回首雪里关山，玉龙吹怨，似替人幽咽。溪上园林应满树，一径莓苔萦折。金马疏篱，玉堂茅舍，终是风光别。寻花欲语，对花却又无说。
忆远
张籍（唐代）

行人犹未有归期，万里初程日暮时。
唯爱门前双柳树，枝枝叶叶不相离。
悼亡二十五首 其十二
江源（明代）

欲将修短问乾坤，独对残灯拭泪痕。

人面不知何处去，独留青冢尚黄昏。
月夜书怀
任鹏（清代）

月色如湖水，幽光冷竹床。怀人双泪湿，作客五更长。

烛影摇空壁，砧声碎晓霜。不须怨飘泊，今夕始他乡。
地震
蒲松龄（清代）

康熙七年六月十七日戌刻，地大震。余适客稷下，方与表兄李笃之对烛饮。忽闻有声如雷，自东南来，向西北去。众骇异，不解其故。俄而几案摆簸，酒杯倾覆；屋梁椽柱，错折有声。相顾失色。久之，方知地震，各疾趋出。见楼阁房舍，仆而复起；墙倾屋塌之声，与儿啼女号，喧如鼎沸。

人眩晕不能立，坐地上，随地转侧。河水倾泼丈余，鸡鸣犬吠满城中。逾一时许，始稍定。视街上，则男女裸聚，竞相告语，并忘其未衣也。后闻某处井倾仄，不可汲；某家楼台南北易向；栖霞山裂；沂水陷穴，广数亩。此真非常之奇变也。
湘潭道间农家
李曾伯（宋代）

三两人家松柏林，翁垂霜发媪钗荆。
儿耕妇织输官了，山茗村醪乐此生。
庐山道中 其八
李彭（宋代）

英姿秀骨徐尚书，忠义丹青那可图。褒鄂真成毛发动，犹将生气压曹蜍。
戏武夫韩公 其一
李俊民（金朝）

论功终是猎犬，见事不如擒虎。我愿一识荆州，人道莫逢玉汝。
西江月
吴文英（宋代）

江上桃花流水，天涯芳草青山。楼台春锁碧云湾。都入行人望眼。

一镜波平鸥去，千林日落鸦还。天风袅袅送轻帆。蓦过星槎银汉。
赠刘仲圭占牌
姚勉（宋代）

书衔莫羡一条冰，美职高官不足称。
何事只存天爵贵，令名长与日俱升。
东阳路傍蚕妇
翁卷（宋代）

两鬓樵风一面尘，采桑桑上露沾身。
相逢却道空辛苦，抽得丝来还别人。
清平乐 为余越园题归砚娱亲图
陈洵（清代）

江山如此。多少人间事。绿酒高堂欢彩戏。以外般般无味。

闲居即目多佳。良辰尽入余怀。看取四时图画，天然不用安排。
西陵口观海
薛据（唐代）

长江漫汤汤，近海势弥广。在昔胚浑凝，融为百川泱。

地形失端倪，天色灒滉漾。东南际万里，极目远无象。

山影乍浮沉，潮波忽来往。孤帆或不见，棹歌犹想像。

日暮长风起，客心空振荡。浦口霞未收，潭心月初上。

林屿几邅回，亭皋时偃仰。岁晏访蓬瀛，真游非外奖。
同诸公送李云南伐蛮
储光羲（唐代）

昆明滨滇池，蠢尔敢逆常。天星耀鈇锧，吊彼西南方。

冢宰统元戎，太守齿军行。囊括千万里，矢谟在庙堂。

耀耀金虎符，一息到炎荒。蒐兵自交趾，茇舍出泸阳。

群山高崭岩，凌越如鸟翔。封豕骤跧伏，巨象遥披攘。

回溪深天渊，揭厉逾舟梁。玄武扫孤蜮，蛟龙除方良。

雷霆随神兵，硼磕动穹苍。斩伐若草木，系缧同犬羊。

馀丑隐弭河，啁啾乱行藏。君子恶薄险，王师耻重伤。

广车设罝梁，太白收光芒。边吏静县道，新书行纪纲。

剑关掉鞅归，武弁朝建章。龙楼加命服，獬豸拥秋霜。

邦人颂灵旗，侧听何洋洋。京观在七德，休哉我神皇。
江间作 其三
潘大临（宋代）

西山连虎穴，赤壁隐龙宫。形胜三分国，波流万世功。

沙明拳宿鹭，天阔退飞鸿。最羡鱼竿客，归船雨打篷。
次韵相兄航斋诗二首
洪遵（宋代）

浮家泛宅古无多，只有高人张志和。
心似虚舟元不系，泊然聊与世同波。
劝世
卢若腾（明代）

莫涎他人田，莫觊他人屋。涎田为种获，觊屋图栖宿。

人生如寄耳，修短安可卜；一物将不去，底事空劳碌？

况夺人所宝，内外咸怨讟。或云田屋在，堪作儿孙福；

岂知机心萌，已中鬼神镞。纵使营置多，终当破败速。

但看已前人，后车勿再覆！
洛中送奚三还扬州
孟浩然（唐代）

水国无边际，舟行共使风。
羡君从此去，朝夕见乡中。
予亦离家久，南归恨不同。
音书若有问，江上会相逢。
种豆吟
金朋说（宋代）

南亩种豆苗，苗稀草犹胜。
农人费锄耘，凶秽何不净。
偈颂二百零五首
释正觉（宋代）

时行即行卓然何倚，时止即止廓尔独灵。
历万变而不我求功，住一如而不我藏用。
酬答鄱阳黎祥仲
张洪（宋代）

长镵白木俩，茫茫走天涯。
宁知屋角松，流膏藏龟蛇。
医和不可铸，空林芒菲菲。
六丁护香珀，千岁以为期。
阮郎归·客中见梅
赵长卿（宋代）

年年为客遍天涯。梦迟归路赊。无端星月浸窗纱。一枝寒影斜。
肠未断，鬓先华。新来瘦转加。角声吹彻小梅花。夜长人忆家。
王次公敬美寄惠计偕集叙走笔二律奉谢 其二
胡应麟（明代）

浩渺吴关落雁群，飞椷遥自九江濆。山川忽借潜夫色，宇宙长悬太史文。

潦倒十年惭赋雪，吹嘘一夜有凌云。无劳更觅青藜杖，不忝瑶华异代闻。
朝会
佚名（隋代）

华滋凝气，灵粹发祥。
紫盖轮困，金跗烩烩。
阳蓼三秀，甘泉九房。
瑞图休证，君五寿昌。
题汪水云诗卷
孙鼎（明代）

北游不羡筑台金，忽解儒冠雪满簪。
短剑空横无侠气，破琴欲抚且悲吟。
啼猿声堕楚江碧，游鹿梦迷吴苑深。
若见麻姑閒问讯，桃花千树正阴阴。
村居二首 其二
郑刚中（宋代）

清心只有前溪水，息念唯凭一炷香。不觉青春倏过去，满村桑叶吐新黄。
哭德本弟 其二
陈履（明代）

清时遁迹寄樊邱，卜筑林塘幽更幽。行乐尔今成鹿梦，栖迟谁与并菟裘。

高云锦石空相映，翠竹黄花祇自愁。惆怅原鸰杳何处，凄风萧飒咽松楸。
端午帖子·太上皇后阁
周必大（宋代）

积雨收梅夏，清风度麦秋。
六宫争献寿，不觉月沉钩。
陆严州赴召喜成三诗 其二
张镃（宋代）

荣辱心中总不疑，因公环召独成诗。秪愁相见无多话，不似寻常梦里时。
早秋三首·其一
许浑（唐代）

遥夜泛清瑟，西风生翠萝。
残萤委玉露，早雁拂金河。(委 一作：栖)
高树晓还密，远山晴更多。
淮南一叶下，自觉洞庭波。
洞霄宫二首
李知退（宋代）

早已飞升去，人间不记年。
潜龙犹守卫，飞鼠尚蹁跹。
烟锁栖真洞，云横抚掌泉。
徘徊空竟日，令我忆坡仙。
早春近野
宋祁（宋代）

紫苞如纽缀榆繁，春意愔愔遍近原。
霁岭浮烟含缥翠，泮渠新溜变清浑。
白鹿洞谒朱子祠
傅玉书（清代）

洙泗非不作，邹峄岂好辨。帝王集其成，杨墨害当殄。

茫茫汉唐坠，汲汲周程衍。心源则已传，经义未尽阐。

皇哉考亭子，负荷万世鲜。卓识出困知，定力生实践。

说书抉阃奥，删史严斧冕。宛然起先圣，面质订讹舛。

记诵讥杂揉，词章病芜浅。况乃异端蔽，忍使滋淟涊。

赤日悬中天，纤翳长风卷。照彼魑魅徒，情状露愧腼。

象山固同志，过高良未免。观其讲义利，首肯意宁惼。

所患流弊深，不敢惜謇謇。何为烦吾侪，调停增绻缱。

当年屡召对，乾坤伫旋转。致主隆唐虞，入告悉训典。

一时虽坎壈，千秋载昭显。至今弦诵堂，犹重师儒选。

庙祀等胶庠，天章焕楣扁。至教钦明诚，微悰策敦勉。

彭蠡极天流，庐阜截云巘。海岱迟大观，对此神已缅。
浪淘沙令
陈三聘（宋代）

风雨晚春天。芳兴慵悭。浅红稠绿满园间。独有梨花三四朵，留住春寒。

年少跃金鞍。咫尺关山。倦飞如我已知还。洒向东风千点泪，衣上重看。
仙女醉归图
陈景融（明代）

碧桃花下宴初还，云御逍遥拥侍环。两鬓天风吹不醒，肯教清梦落人间。
再和德济旧韵
王庭圭（宋代）

小雨脊脊弄晚晴，饥肠过午自雷鸣。钟声隔岸闻香积，风味令人想曲生。

近报边头新奏捷，独怜江外未休兵。谁能驭此不羁马，纵使脱缰千里行。
自叹
张镃（宋代）

居士年来更觉痴，竹梢云过望移时。
晓窗倦栉犹思梦，夜榻忘眠尚改诗。
匹马未能随李广，一丘端欲效元规。
客谈休讶无心对，贪看蜘蛛结网丝。
早行
韩琦（宋代）

脂辖行伤早，扬旌兴莫穷。水遥天色共，云细月波通。

巧舌争啼晓，香牙尽入风。纵吟殊未已，初旭放晴红。
和陈传道秋日十咏之六秋风
贺铸（宋代）

纷纷脱柯叶，衮衮断根蓬。
不待吹扬力，随风亦自东。
自龙云归复次前韵
李处权（宋代）

野寺经旬客寓居，水声山色是吾庐。
喜君能道碧云句，招我更烦黄犊车。
世路从来多险阻，人生何必问赢余。
况闻一诺千金重，为激西江救涸鱼。
十六字令 其二 情
吴绮（清代）

情。不识他从何处生。相逢处，但觉惹人疼。
次韵子瞻送顾子敦河北都运二首 其一
黄庭坚（宋代）

儒者给事中，顾公甚魁伟。经明往行河，商略颇应史。

劳人又费乏，国计安能已。成功渠有命，得人斯可喜。

似闻阻饥馀，恶少惊邑里。启钥探珠金，夺怀取姝美。

部中十盗发，一二书奏纸。西连魏三河，东尽齐四履。

此岂小事哉，何但行治水。使民皆农桑，乃是真儒耳。
端平二年端午帖子词·皇帝阁
洪咨夔（宋代）

更化开皇极，中兴兆赤符。
节摽千岁历，气协五时图。
次韵欧阳天聪
邓深（宋代）

今古由来几废兴，人生底事谩劳生。
一身休作笼中鸟，万事终归墙角檠。
且与风光闲作主，莫於诗社倦寻盟。
相从只知消闲暇，自快人间物外情。
江城子·老饕嗜酒若鸱夷
李纲（宋代）

老饕嗜酒若鸱夷。拣珠玑。自蒸炊。篘尽云腴，浮蚁在瑶卮。有客相过同一醉，无客至，独中之。

麹生风味有谁知。豁心脾。展愁眉。玉颊红潮，还似少年时。醉倒不知天地大，浑忘却，是和非。
祝司马春塘表兄六十生日四首 其一
安章（清代）

神仙海上报添筹，说道嵩生六甲周。正值华堂开寿宴，蟠桃先献祝春秋。
姑苏杂咏 虎丘次清远道士诗韵
高启（明代）

神仙不可羁，乘螭蹑云汉。
岂将避嬴刘，荒山事穷窜。
何年东观海，一至此峰玩。
悠悠清诗传，窅窅遗迹漫。
我来继登临，长啸帻初岸。
既秋烟萝疏，欲雨风竹乱。
夜深空潭黑，月吐石壁半。
龙惊汲僧来，鸟喜游客散。
阁掩林下夕，钟鸣岩中旦。
胜赏谁能穷，今古赋篇翰。
飞腾子何之，汩没余可叹。
安得契真期，超然豁灵赞。
次韵酬邓子仪二首
王安石（宋代）

金陵邂逅府东偏，手得新蒲每共编。
采石偶耕垂百日，青溪并共亦三年。
君才有用方求禄，我志无成稍问田。
一笑欲论心迹事，白头相就且欹眠。
过王判官西津所居
岑参（唐代）

胜迹不在远，爱君池馆幽。素怀岩中诺，宛得尘外游。

何必到清谿，忽来见沧洲。潜移岷山石，暗引巴江流。

树密昼先夜，竹深夏已秋。沙鸟上笔床，谿花彗帘钩。

夫子贱簪冕，注心向林丘。落日出公堂，垂纶乘钓舟。

赋诗忆楚老，载酒随江鸥。翛然一傲吏，独在西津头。
诗偈 其一○四
庞蕴（唐代）

香山有栴檀，宝山无伊兰。金山照毛头，毛头百亿宽。

净心空室坐，妙德四方安。空生知内外，相事付阿难。

如能达此理，无处即泥洹。
应龙
张耒（宋代）

应龙未遇风云起，仰活泥沙数尺水。
彼能坐致千里泽，可怜一掬何难致。
时哉未遇可奈何，一掬虽微安敢易。
谁能寄语潭中鱼，相聚须臾莫相忌。
声声慢 陈云阁竹泉煮茗图，依高竹屋体。
姚燮（清代）

香眉玉髓，剪翠研红，安炉石阑四角。嫩火须添，扫得蛩边枯箨。

四竿万竿风静，让瑶笙、碧空吹落。午梦酽，借灵崖秋乳，冻瓷凉瀹。

悟否参寥禅味，坐沉沉，斜阳渐过庭幕。酹燕酬莺，笑恁花筵传酪。

云门饼师无恙，未愁他、赵州天邈。和清籁，有松枰、避烟臞鹤。
归去来集字十首
苏轼（宋代）

世事非吾事，驾言归路寻。
向时迷有命，今日悟无心。
庭内菊归酒，窗前风入琴。
寓形知已老，犹未倦登临。
咏画降龙
徐渭（明代）

乾坤纸上黑腾腾，爪股风雷墨所生。一雨尽归烧尾德，世间谁识有曹兴。
菩萨蛮
曹勋（宋代）

稽山鉴水无寒暑。荷香莲露相倾注。堂拟揖樵风。山围晚照红。

桃根随秀叶。玉尘频招客。客况不言蓬。回船逸兴同。
涟水观音像赞
释德洪（宋代）

声音语言形体绝，何以世为光世音。声音语言生灭法，何以又世寂静音。

凡有声音语言法，是耳所触非眼境。而此菩萨名观音，是以眼观声音相。

声音若能到眼处，则耳能见诸色法。若耳实不可以见，则眼观声是寂灭。

见闻既不能分隔，清净宝觉自圆融。以无执故则有光，虽有千臂如两手。

以无分别故寂灭，虽有千手如一身。既无分别亦无执，虽有千眼两目同。

故世光音寂静音，及观世音三种异。稽首对现妙色身，遍一切处如虚空。

妙哉此像非笔画，厌足佛子欣慕心。藕丝铢衣春雾白，覆此随好光明聚。

一切众生热恼灭，我手方舍甘露枝。唯佛子因心清净，如水澄澈月清亮。

借于画工百巧技，如暗室眼以灯见。了知此画非工有，谓灯能见其可哉。

我无此像乃能赞，如眼见物不自见。自能说偈不蓄像，眼有见矣灯亦可。

愿持此大解脱门，施众生作无所畏。世世但无碍辩才，世赞观世音功德。
落花短吟
邵雍（宋代）

花间水畔绿如茵，兴废曾经汉与秦。
占了山川无限地，愁伤今古几何人。
严霜杀尽还逢雨，野火烧残又遇春。
不那路傍多此物，农家长是费耕耘。
感寓 其十
刘弇（宋代）

驱车出郭门，四顾心茫茫。玄蝉不知愁，十百号枯桑。

东北有故宫，云是许旌阳。旌阳昔仙去，鸡犬亦随翔。

云何誇毗子，乾没走康庄。徂年不可挽，绿发忽已苍。

我欲拂衣垢，驻景吸晨光。驾言从朱陵，荒兮其未央。
偈倾一百三十三首
释法薰（宋代）

祖师门下，尺水丈波。
若也觑得破，轮王髻中珠分文不直。
若觑不破，迦叶粪扫衣价重娑婆。
千个万个伎死禅和，临济德山将奈何。
点绛唇·瑞气盈门
吕胜己（宋代）

瑞气盈门，神仙谪下看看到。已知消耗。弧矢呈祥了。种德阴功，自有多男报。还知道。果生蓬岛。不比人间早。
盆中橘实甚繁咏此
玄烨（清代）

厥包禹贡自扬州，作颂骚人楚泽留。争似青条朱实好，移来满树洞庭秋。
留张十二宿
刘攽（宋代）

静外尘土息，故人从我游。襟怀已潇洒，杯酒聊劝酬。

大笑呼五白，浩歌遣四愁。劳生如此少，叹息为君留。
和丘员外题湛长史旧居
李益（唐代）

昔降英王顾，屏身幽岩曲。
灵波结繁笳，爽籁赴鸣玉。
运转春华至，岁来山草绿。
青松掩落晖，白云竟空谷。
伊人抚遗叹，恻恻芳又缛。
云谁斅美香，分毫寄明牧。
中秋夜不见月二首
宋祁（宋代）

天上浮云不肯归，凭轩坐惜桂华西。
一年此夕无穷恨，只是城鸦得稳栖。
句
盛次仲（宋代）

看来天地不知夜，飞入园林总是春。
颂古五十五首
释绍昙（宋代）

拟学鹏抟九万风，谁知折翅鸟窠中。
至今秦望出前雨，血泪千林花泪红。
见案头水仙花偶作二首 其一
玄烨（清代）

翠帔缃冠白玉珈，清姿终不污泥沙。骚人空自吟芳芷，未识凌波第一花。
归田乐
晏几道（宋代）

试把花期数。便早有、感春情绪。看即梅花吐。愿花更不谢，春且长住。只恐花飞又春去。

花开还不语。问此意、年年春还会否。绛唇青鬓，渐少花前语。对花又记得、旧曾游处。门外垂杨未飘絮。
送俊侍者
释月涧（宋代）

爷看千丈岩前瀑，顶雪遥应瀑雪同。石虎溪边倾石耳，要听铁锡响寒空。
忆昔寄子静弟
黄清老（元代）

忆昔走马寻丹丘，醉卧白云溪上楼。黄石桥东两松树，一夜水长到梢头。
冬至
陈造（宋代）

至节占天意，丰登又必然。
相风绿漪静，宾日矞云鲜。
比屋皆生意，穷阎有醉眠。
端容衰病宰，索句海山前。
年根雨雪行
舒岳祥（宋代）

雾雨弊弊生穷岁，鸡寒入屋犬窦吠。
老衾破絮少温存，湿薪吐汁无气势。
一冬已近四月晴，残岁垂垂点滴声。
人心无底难为德，一日不作将不食。
年头未有五日粮，井花水满人闭仓。
送周竹友虎皮时权郡事
萧立之（宋代）

桂东山中何所有，于菟嘷风阿香吼。鬼行狙伏尘不惊，石八强弓射生手。

去年腊月雪塞村，射公家家肉满门。有皮斑斑五花文，须爪完具无箭痕。

向来鹿豕一口吞，四蹄如瓠八尺身。扣门邀我酬万钱，猛气尚欲凌苍烟。

深山大泽谁得前，摩挲忽此惊华颠。喜君风骨清且妍，赠君春风紫茸毡。

蠹钻塺润与爱惜，风檐展上雪色壁。知君为政今渡河，欲寄他时恐难得。
杨鹏遥方伯赴粤西重过小园投诗见别未及留酌赋此呈谢
张萱（明代）

春江春霁净春晖，孑孑干旄问乐饥。十日平原空有约，一尊浊酒未同挥。

西籓帝简新薇省，东土人瞻旧衮衣。遥望苍梧云气满，可能肤寸到柴扉。
扬州赠运使卢丈
宋弼（清代）

海气江声望不分，维扬名胜古来闻。天教杜牧为游客，人说元龙似使君。

三世论交又白首，千秋大业附青云。二分明月先春色，官阁梅花酒正醺。
戏王宽之 其二
邹浩（宋代）

墨龙翻海几朝昏，今日晴阴似欲分。不道谷飞多作蛊，犹教歌扇遏行云。
琴鹤东人为广人何式之赋
程敏政（明代）

小揽山中盛丘壑，朅有幽人恣行乐。坐间时弄七弦琴，到处还随九皋鹤。

春波澹荡风日清，耳畔忽闻环佩声。古人虽往古音在，坐使一川鱼鸟惊。

石径盘回绝尘侣，砂顶昂藏缟衣举。幽人鼓掌一和之，万里閒云自容与。

君不见蜀川太守报政成，一鹤一琴随马行。又不见义山诗人杀风景，煮鹤烧琴对佳境。

幽人不求禄二千，幽人不赋西昆篇。祇与双清作东道，见者一任称何仙。

燕歌赵舞人争爱，毕竟谁宾复谁介。何如琴鹤共平生，清誉长传岭南界。
木兰花慢（次韵奉酬玉林病中见示）
冯取洽（宋代）

叹年光婉晚，蒲柳质、易惊秋。况念远怀人，停云幂幂，时雨飕飕。西风堕来雁信，似知予、竟日倚溪楼。报道归调汤剂，不知谁护衣篝。

悠然富贵不须求。安乐万缘休。但饱饭煎茶，婆娑永日，也胜闲愁。寒花自便寂寞，怕纷纷、蝶引与蜂勾。莫问障从何起，只凭心有天游。
侍子纤姑游葛岭小憩富春山馆
严蘅（清代）

画船斜倚画桥西，结伴寻幽手共携。小港绿摇春水乱，断碑红出野花低。

赏心旧梦邀莺语，脱手新诗待燕赍。閒拔玉钗横槛畔，他时珍重记留题。
生日，蒙刘景文以古画松鹤为寿，且贶佳篇，
苏轼（宋代）

问子一室间，宁有千里廓。
尘心洗长松，远意发孤鹤。
生朝得此寿，死籍疑可落。
微言在参同，妙契藏九龠。
故人有奇趣，逸想寄幽壑。
霜枝谢寒暑，云翮无前却。
何须构明堂，未羡巢阿阁。
缅怀别时语，复作数日恶。
诗腴固堪餐，字瘦还可愕。
高标忽在眼，清梦了如昨。
君今哙等伍，志与湛辈各。
岂待相愿言，方为不朽托。
子云老执戟，长孺终主爵。
吾当追松乔，子亦鄙卫霍。
高邮赠别杜介供奉
苏辙（宋代）

淮南鱼米年年贱，直便归休无俸钱。
锦背图书何益事，尘生弦筦正参禅。
逢人未废一樽酒，送客长随百里船。
世上得如君自在，不须开府事开边。
〈几先去年送家兄子瞻至高邮，今年复留此相别。
〉
上蔡太师生辰诗四首 其一
韩驹（宋代）

五百年来间气钟，堂堂皎月众星中。钧陶四海规模大，心膂三朝礼貌隆。

寿杖特尊黄发老，衮衣重拜黑头翁。彭聃岂足为遐算，直与升平到不穷。
秋日登潞河城楼
顾桢（清代）

秋雁又南去，旅人还北征。空山摧木叶，落日满江城。

尘事纷如积，华年暗自惊。壮心殊耿耿，徒作不平鸣。
读战国策
周麟之（宋代）

从人为从六国强，横人为横六国亡。
悲夫不用摈秦计，从以委国强虎狼。
一朝秦甲下函谷，指挥朝魏如群羊。
坐令不费一只矢，山东千里无金汤。
我窥尘编三太息，诸候自覆非秦力。
纷纷二百四十年，说士游谈空满籍。
我将西上吊兴亡，南山自有能言石。
颂古
释慧空（宋代）

引鼻拽回野鸭，元来却是家鸡。
不管晦明风雨，才到五更便啼。
一翦梅·暖日烘梅冷未苏
赵师侠（宋代）

暖日烘梅冷未苏。脱叶随风，独见枯株。先春占早又何如。玉点枝头，犹自萧疏。江北江南景不殊。雪里花清，月下香浮。他年调鼎费工夫。且与藏春，处士西湖。
答孙补山中丞过港口万年庵见怀二首 其二
姚鼐（清代）

湘东松竹带邮亭，十五年前两使星。鸿翼久回春水白，隼旟重向越山青。

僧堂吟就兴遥梦，麟阁图成失壮形。我欲更除三㝛恋，就公新治乞坛经。
除夜舟中遇雪
谢翱（宋代）

岁月安有限，利名心未灰。雪飞今夜止，潮去隔年来。

交友穷中见，江山尽处回。家人谁念道，耳热不因杯。
送萧侍读韩坡游嵩山
田霢（清代）

先生心久闲，忽作山水想。千里嵩阳寺，探讨成孤往。

路经少室下，目极岳色上。古意颢然宅，枕烟足偃仰。

投壶迹可寻，传会恐亦罔。不妨曳杖至，聊复资奇赏。

昔闻王子乔，吹笙遂绝响。兴尽君归时，记游可指掌。
点绛唇 其一 春词和李清照韵
王士祯（清代）

水满春塘，柳绵又蘸黄金缕。燕儿来去。阵阵梨花雨。

情似黄丝，历乱难成绪。凝眸处。白蘋青草，不见西洲路。
人日惊蛰前数日大雪寄孙奇父韩叔夏
胡寅（宋代）

腊雪不溉旱，天公念嘉生。
稚春乃祁寒，号令如冬行。
栗烈鼓噫乃，碎訇动霆声。
初疑雨翻盆，旋觉霰洒甍。
暂止俄并集，中宵遽开明。
衾裯起棱角，屏幌同户楹。
淅淅纸窗战，铛铛铜漏惊。
鸡寒罢晓唱，雅冻犹晨鸣。
惊戒臧获起，吹嘘燎炉頳。
开关醉魂醒，倚杖诗思清。
便欲披鹤氅，岂思饮银铛。
空蒙势转盛，飞舞祥争呈。
月池方漫汗，潮山天峥嵘。
讵应柳皆絮，却讶梅始英。
荆璞羞处献，蓝田遣谁耕。
尘埃争受洗，粪壤叨蒙荣。
幸已陴巘崿，若为投涧坑。
分功雨露泽，绚彩冰霜精。
良足润麦麰，未能浃粱粳。
经旬苦料峭，三日观荧晶。
恍忆游汴洛，都忘在湘衡。
瑶林鄙王衍，冠玉怀陈平。
亦念袁邵公，长安门自撑。
更奇李侍中，淮蔡功先成。
渐喜云解駮，频瞻日舒晴。
昂然秀松出，倏尔危檐倾。
墙角仅委积，瓦沟好持盈。
朝暾破凝沍，淑乃苏鳏茕。
断决冈陇色，斩余白蛇横。
泮流溪谷响，击碎珊瑚琤。
瓶去蚌珠餐，庭空狮子狞。
粉图记姿态，不屑供使令。
陡觉时序正，不令寒温争。
冰泥就涸涩，卉木纷勾萌。
蒨蒨弄池柳，煌煌然山樱。
了无半面妆，强学六出霙。
二老久不觌，千篇谅难评。
羔醪忍独酌，凤茗宜同烹。
或且放笔快，敢言当敌勍。
木桃得琼玖，耳属长谣赓。
病卧
陆游（宋代）

萧条风雨又经旬，病卧真成不觌邻。
跨马难酬四方志，耽书空尽百年身。
碧花引蔓缘疏竹，黄雀呼群啄破囷。
君见此时风味否，肯辞人笑橐装贫？
读宿州天庆观门扉仙篆有感
蔡襄（宋代）

玉骨霞衣帝所游，案前香气与星浮。
无端醉语落尘土，一过人间四十秋。
题清芬阁
刘琯（宋代）

自从笔削三千首，复见风骚二百年。
佳句独为时辈许，幽光长百客星悬。
耳孙文采方高蹈，鼻祖声名更盛传。
曾到先生栖隐处，桐君山下好林泉。
十月十九日小酌分韵得里字
方回（元代）

奠国荷隆栋，扶世纳夷轨。
勋。勋庸书盟府，
名氏垂信史。画饼既无成，
坠甑亦云已。幽哦陶倦情，
閒读探玄理。嗜古植雅正，
愤俗馘淫靡。尚堪辈前哲，
未屑睨余子。寒门车马绝，
良月风日美。旁近东西邻，
邂逅二三士。无钱焉能神，
有酒犹粗旨。炙脔割肥羊，
脍材斫长鲤。随分匪强致，
乘兴肯中止。钩深出该洽，
砭疾伐鄙俚。缩颈罚令荷，
抚掌戏语绮。豪歌眇群儿，
大笑惊数里。一翁醉而踣，
两生掖不起。心广穷亦乐，
气衰老且死。生生天壤间，
知命者罕尔。予将归万山，
后日当忆此。
玄珠歌 其四
张果（唐代）

多恃聪明强是非，纵闻法要亦相违。若能不出长生宝，结作玄珠透紫微。
用杨诚斋韵再题欧阳长老墨梅
袁说友（宋代）

玉容曾浥麝，仿佛带香开。
不比真花怯，斓斑怕雨来。
读书粲花别墅
李士淳（明代）

山深大古日偏长，闭户萧无与世忘。蘅然幽林无俗韵，云霞绝世悟文章。

诗成晚唱闻樵径，琴罢流泉响石床。夜半却惊魑魅走，书声彻谷振琅琅。
感秋三首时洪都兵变予方种菊东篱有终焉之志因赋此诗
黄佐（明代）

秋风萧瑟起千山，篱外黄花自作闲。冠盖何年通宛洛，鼓鼙连作动乡关。

风尘不入窗间岫，世事能彫镜里颜。闻道作边佳气在，都人长望属车还。
送李相之提干闽中十二韵
洪适（宋代）

官柳讫春事，落絮东复西。门外高轩过，行行将何之。

七闽绣衣属，非如州县卑。少留长者辙，酌酒语别离。

五年官他壤，一面即故知。辩囿麈仍落，诗坛襟屡题。

撞钟问今古，邃然五总龟。迢迢千里去，风过衫裳吹。

我亦及更书，归耘楚江涯。河梁携手叹，参辰后难期。

曼倩宁自衒，长卿固同时。征途慎勿遽，会看轺车驰。
西陵夜居
吴融（唐代）

寒潮落远汀，暝色入柴扃。
漏永沉沉静，灯孤的的清。
林风移宿鸟，池雨定流萤。
尽夜成愁绝，啼蛩莫近庭。
奉酬北海李太守丈人夏日平阴亭
高适（唐代）

天子股肱守，丈人山岳灵。出身侍丹墀，举翮凌青冥。

当昔皇运否，人神俱未宁。谏官莫敢议，酷吏方专刑。

谷永独言事，匡衡多引经。两朝纳深衷，万乘无不听。

盛烈播南史，雄词豁东溟。谁谓整隼旟，翻然忆柴扃。

寄书汶阳客，回首平阴亭。开封见千里，结念存百龄。

隐轸江山丽，氛氲兰茝馨。自怜遇时休，漂泊随流萍。

春野变木德，夏天临火星。一生徒羡鱼，四十犹聚萤。

从此日闲放，焉能怀拾青。
月丹和鹤庄韵
刘学箕（宋代）

灵种飞来鹤顶红，谁云九转有仙功。
广庭曾侍东风宴，留得霞杯照晚丛。
次韵虞退夫除夕七绝句
魏了翁（宋代）

云外衔山日半环，传杯共惜片云懽。
莫疑来日是来岁，万古光阴只么看。
和彦时兄赠觉上人化灯
王之道（宋代）

江上相逢试问津，杖藜来作化灯行。
欲知照破无明窟，佛殿荧荧一点明。
东川节度歌
程公许（宋代）

东川节度兵马雄，我尝闻之浣溪翁。五百年间人事纷变灭，惟溪青山衮衮今古同。

春官侍郎李太史，沃丝昔日来观风。八年俛仰一炊黍，蔚蓝台上烟雨愁溟濛。

棠郊蔽芾公所憩，还溪竹骑驰儿童。是时北尘转骚屑，绿林之寇纷内讧。

洛波殷雷跃双龙，遂也长公潼少公。少公赴镇先十日，千夫煌煌飞旆红。

金城一面森戌削，贼戈自此不复锋。三灾之劫偶参会，天岂薄于遂而私于潼。

屹然洚波之砥柱，艰哉安宅之集鸿。险夷一节贯金石，玉山对峙双玲珑。

春风送客来，束书一短篷。恨无春色浮山之杰句，空溪帝乡愁绪之孤忠。

举头山城新百雉，缭绕下与州城通。高如石首矗万仞，坚并铁瓮盘层穹。

楼棚丹霞未为丽，形势墨守何可攻。向来牛头著亭处，晴烟万井历历明双瞳。

彻桑未雨宁过计，路旁筑屋难为功。侍郎忧国秉卓识，始谋肯使轻伤农。

登登之筑纷百堵，一朝巀嶪如金墉。初疑化城为佛幻，又恐鬼役非人工。

浣溪曩赋冬狩行，恨不回辔擒四戎。向令眼前见此事，奇伟大篇当复加舂容。

腐儒自嗟才力窘，安得唤起诗老为我细琢砻。紫皇坐朝甘泉宫，四明不隔天九重。

慨怀豹尾旧持橐，长安日远身孤蓬。起家小屈东川牧，骥足折旋萦蚁封。

三年厌听鞞鼓噪，甲兵何时一洗空。事不为难亦非易，所病滔滔皆发蒙。

明堂只须一柱力，杗桷渠可令乏供。更须度外广物色，纳纳万顷云梦胸。

我歌东川节度兵马雄，歌声激烈轰丰隆。先一州兮后天下，风云呼吸龙虎从。

画图麒麟铭鼎钟，牛头之城万古长穹窿。
杏园送张彻侍御
韩愈（唐代）

东风花树下，送尔出京城。久抱伤春意，新添惜别情。

归来身已病，相见眼还明。更遣将诗酒，谁家逐后生。
颂古九首
释了演（宋代）

灵云亲说悟桃花，端的无疑眼里沙。
纵使玄沙言未彻，相逢且喫赵州茶。
生查子　 集句
刘基（明代）

愁多梦不成，坐对银釭晓。轻袖拂花妆，惊起双栖鸟。

出户独彷徨，烟里看鸿小。日下四山阴，转转伤怀抱。
台城
刘禹锡（唐代）

台城六代竞豪华，结绮临春事最奢。
万户千门成野草，只缘一曲后庭花。
我从山中游
于石（宋代）

我从山中游，归来林壑暝。
涧水冻不流，月出四山静。
柴扉不敢敲，恐惊孤鹤醒。
徘徊踏明月，倚杖看松影。
挽李仲通
古田里人（宋代）

久矣厌尘世，逃名云水间。五湖正觅地，一曲歌沧浪。

风雨晚来急，笠蓑时下忙。钓龙手中竹，分付与儿郎。
和友人
文天祥（宋代）

落落南冠过故都，近来我意亦忘吾。
骑来驿马身如寄，遣去家书字亦无。
景伯未囚先立后，嵇康纵死不为孤。
江南只有归来梦，休问田园芜不芜。
积雨雉城即事三首 其三
李达（明代）

读书招隐销愁句，诗佛茶仙垫角巾。遥对三吴浃旬雨，永怀大历九年春。
草堂诗 其七
喻汝砺（宋代）

诗人以来谁者工，建安元嘉无此翁。维摩壁畔不到处，伽梨角边无限风。

孟郊空螯但彭越，何晏片甲非虬龙。先生住处在何许，我亦不知西北东。
南歌子 新夏
张名由（明代）

晚霁收梅雨，轻阴舞楝花。前林烟缕暖残霞。平芜双燕、飞去受风斜。

怅望迷南浦，愁心水一涯。满沟新涨绕田家。不胜聒耳、青草有鸣蛙。
次季通昼寒亭韵二首 其一
朱熹（宋代）

不信高怀与世殊，清游试问与谁俱。相将静听潺湲水，洗涤尘襟肯自污。
答仲屯田次韵
苏轼（宋代）

秋来不见渼陂岑，千里诗盟忽重寻。
大木百围生远籁，朱弦三叹有遗音。
清风卷地收残暑，素月流天扫积阴。
欲遗何人赓绝唱，满阶桐叶候虫吟。
小孤庙
李石（宋代）

唤作孤姑恐未讹，寄名栎社不争多。
但云龙女来行水，免使牛郎暗渡河。
秋夕感怀
宋庠（宋代）

风蟾成晕露成霜，玉箭添筹怨漏长。
四载归心同骑省，半分仙骨过东阳。
惊猿久负排巢客，乘驷谁轻喻蜀郎。
掩鼻裁诗多感慨，吟馀星斗转秋潢。
摄山遇雨憩文殊庵
赵函（清代）

四山尊一峰，巑岏出仙掌。遵涧肆幽行，穿萝成独往。

空岩堆落叶，湿翠下不上。诸天风雨来，涛浪万松响。

泉语堕寒淙，鼯啼没灌莽。寂寞文殊庵，昔游俨可想。

老僧已茶毗，苔色上斋榜。先公婆罗碑，遗墨尚精爽。

留此镇山门，摩挲心郁怏。再来知何时，应待药苗长。
偈颂七首
释师一（宋代）

万年藤上一枝春，用祝光尧万乘君。
身因寿康长不老，大平时代自由身。
幽逼诗四首 其二
萧绎（南北朝）

人生逢百六，天道异贞恒。何言异蝼蚁，一旦损鲲鹏。
南山十二咏集古 其八 半庄坂
程敏政（明代）

清江一曲抱村流，水物轻明澹似秋。

村径绕山松叶暗，人家多住竹棚头。
训蒙绝句 逝者如斯二首 其一
朱熹（宋代）

如何物却能形道，只为皆存理一端。偶感斯川存动理，故言逝者可同观。
还京乐歌词
窦常（唐代）

百战初休十万师，国人西望翠华时。

家家尽唱升平曲，帝幸梨园亲制词。
同李雪林饮山村
周弼（宋代）

本来无饮兴，偶此到溪滩。
屋角悬双瓠，船头系一竿。
塔高风便响，桥峻雨随乾。
莫怕城门闭，行归亦不难。
赠海上书记张济员外
李中（五代）

鹏霄休叹志难伸，贫病虽萦道且存。阮瑀不能专笔砚，

嵇康唯要乐琴尊。春风满院空欹枕，芳草侵阶独闭门。

剑有尘埃书有蠹，昔年心事共谁论。
道者院池上作
苏轼（宋代）

下马逢佳客，携壶傍小池。
清风乱荷叶，细雨出鱼儿。
井好能冰齿，茶甘不上眉。
归途更萧瑟，真个解催诗。
晚风二首·其一
杨万里（宋代）

晚日暄温稍霁威，晚风豪横大相欺。
作寒作冷何须怒？来日一霜谁不知。
泊唐栖寺
释行海（宋代）

飒飒寒声折苇风，唐栖岸下泊孤篷。
白头不见颐山老，寂寞门前枫叶红。
涵碧亭三首
曹冠（宋代）

平生事澹泊，荣利不关心。
杜门久谢客，岂容俗尘侵。
令尹有佳招，联辔游云林。
流觞绕双鱼，茂樾栖幽禽。
挥毫写佳句，骚雅寓意深。
玎珰泉声玉，琐碎竹影金。
开怀拚剧饮，预约盟再寻。
搔首赓险韵，杜陵不胜簪。
郊居杂兴二首
阮大铖（明代）

野绿何茫茫，莫辨行人路。
我居向山曲，草树复纠互。
辟谷耻未能，炊烟时一露。
遂引同心来，琴书屏情愫。
恻视城市间，攘攘顿成误。
绿香蒲水壮，清吹松风鹜。
于此话桑麻，坐阅春山暮。
夷犹讵忍分，茗糜聊已具。¤
登湘南楼和方孚若韵
李曾伯（宋代）

天教管邻众山来，笋立平章翠作堆。
上马休怜翁矍铄，酌罍聊赋彼崔嵬。
楼高苍桂奇观列，人对黄花逸兴催。
公退呼儿同徙倚，卷舒风月等浮埃。
菩萨蛮

舒亶（宋代）

柳桥花坞南城陌。朱颜绿发长安客。雨后小池台。寻常载酒来。

马头今日路。却望城西去。斜日下汀洲。断云和泪流。
寄冲彻堂 其一
觉澄（明代）

平居江北与江南，矫首相望岁已三。近睹百花开烂漫，遥闻千树吼毗岚。

白云缥渺连青嶂，明月徘徊印碧潭。一棹扁舟如会面，燃灯清话薜萝龛。
望春亭侍游应诏
杜审言（唐代）

帝出明光殿，天临太液池。尧樽随步辇，舜乐绕行麾。

万寿祯祥献，三春景物滋。小臣同酌海，歌颂答无为。
子昂风篁图为叶景修作
张雨（元代）

不同主人看竹，稍似隐居听松。一代亲承墨妙，叶公信有真龙。
农家
戴栩（宋代）

农家何所有，挂壁一锄犁。
岁计唯供赋，门前自好溪。
剥麻稭覆日，缲繭蛹分鸡。
不复知炎月，南风焚{稃去子加舊}泥。
华藏云海亭
潘玙（宋代）

一亭突兀出湖边，惯与渔翁系钓舡。
吴越兴亡今已矣，山川流峙只依然。
诗情空寄千年恨，眼力谁穷万里天。
独有缁郎闲似我，却于鸥鹭绳清缘。
次韵彦平叔见赠
廖刚（宋代）

千年东序愧囊锥，浪学何生且一归。远道几烦黄耳走，故山今谢白云飞。

燕游未许安仁里，梦想频惊在礼闱。争似钓台饱风月，一溪桃李自霏霏。
霜天晓角 采石矶蛾眉亭
徐媛（明代）

双峰斗碧，寒玉横秋壁。两道弯环天际，凝无限、青螺色。

断岸涛声急，似奏临邛瑟。鸾镜绿窗人去，惟留取、春山迹。
冬日闻百舌
刘崧（元代）

臈月二日冻雨晴，百舌飞来庭树鸣。鸣声不已自唱和，一出飞时人尽惊。

我怜此鸟在林谷，羽族之中能晦明。常年畏寒音语滞，思之不见疑化生。

青门云屯春正远，何得先至江南城。由来气类兆微物，无乃阳动潜满盈。

南园桃李花乱发，北岸垂杨青载萌。苦无坚冰与积雪，厉气方此疵穷氓。

书生怪此坐叹息，安得挟弹驱不平。圣王在上律吕协，燮理况有皋夔英。

凤凰千仞览德下，雍喈或继箫韶声，肯使凡鸟漫纵横。
梦江口 题自绘落花蝴蝶箑子
汪淑娟（清代）

双蝴蝶，画里见些些。好梦作成三个月，痴情闹了一生花。

风怎肯饶它。
雨后观月
杨浚（唐代）

独于残漏一登楼，似水银河宿雨收。得月最难如此夜，多愁终古不宜秋。

仍望云气思人海，自向星辰问斗牛。寂寂千山烽火后，不逢南雁话离忧。
五鼓
陆游（宋代）

梦断华胥夜艾时，绕廊萧散曳筇枝。长空渐见明河落，短调犹残画角吹。

世事又随朝日出，钓船莫负早秋期。南湖五亩新菰熟，此味惟应老子知。
杜鹃行
李道坦（元代）

吾闻昔有蜀天子，化作冤禽名杜宇。一身流落怀故乡，万里逢人诉离苦。

西来纵呼巫峡间，楚台花落青春阑。台中魂梦久寂寞，行云日暮愁空山。

明朝复向潇湘发，北叫苍梧江竹裂。竹间之泪花上血，怨入东风俱不灭。

天涯无穷朝暮啼，王孙草绿不须归。哀哉王孙终不归，江南江北杨花飞。
暮春
安志文（清代）

才知春信到梅间，不觉花期事已删。处处成阴千树绿，频频唤雨两鸠斑。

农夫播谷休嫌早，蚕妇求桑且莫闲。过隙光阴宁有几，青春倏忽幻衰颜。
酬汾守郑大夫
李复（宋代）

郑公赋政鬓如丝，符竹新分晋水湄。
招客远郊常置驿，论文古训旧笺诗。
汉庭行曳尚书履，泾谷曾刊隐士碑。
今日湖亭共游汎，追怀子美昔同时。
水龙吟（丙戊清明和章质夫韵）
刘镇（宋代）

弄晴台馆收烟候，时有燕泥香坠。宿酲未解，单衣初试，腾腾春思。前度桃花，去年人面，重门深闭。记彩鸾别后，青驄归去，长亭路、芳尘起。

十二屏山遍倚。任苍苔、点红如缀。黄昏人静，暖香吹月，一帘花碎。芳意婆娑，绿阴风雨，画桥烟水。笑多情司马，留春无计，湿青衫泪。
吴中眠儿歌八首 其八
承培元（清代）

儿眠儿眠莫忘娘，儿欢儿戚萦娘肠。千里万里常儿旁，推乾就湿娘分当，宵不安席晨不妆。

闻声顾影时苍皇，儿兮羽丰高翱翔。寣寣哑，誽誽讴。
青州劝学
赵抃（宋代）

学欲精勤志欲专，鲁门高第美渊骞。文章行业初由己，富贵荣华只自天。

一篑为山先圣戒，寸阴轻璧古人贤。沂公庠序亲模范，今日诸生为勉旃。
哭戴敬夫
刘城（明代）

青山来此赴，白日欲成阴。
已痛故人绝，更伤节士心。
衣冠犹就殓，宗祏不俱沉。
洞腹逃禅事，千秋名自今。
琉球竹枝词 其九
林麟焻（清代）

閟宫甍桷压山原，将享今看几叶孙。二十七王禋祀在，釐圭锡卣见君恩。
至后承元煇见和复次韵书病中近况十首
方回（元代）

曾被卑辞误，吾尝笑绮园。
共欺蛇帝醉，不保橘奴根。
病起晴冰破，禅悠冻石温。
向来腐余梦，拂拭了无痕。
春日登紫云绝顶
王洪（明代）

绝顶乘春望，兴怀宇宙间。女牛中分野，吴越共江关。

声教覃诸夏，梯航贡百蛮。逢兹全盛日，毕景未言还。
五月五日伯声侄精诚祷雨有应志喜
韩俊（明代）

繁露精神拟广川，火龙应祷起重渊。风雷忽送三更雨，庭院如鸣百道泉。

云汉祇今无旱魃，甫田从此有丰年。高堂坐爱凉如洗，满酌蒲觞赋飒然。
绝句九首
张耒（宋代）

晓起山鸦噪作团，西园霜木倚空寒。
风高断雁呼前伴，雨止归云赴旧山。
再用韵
赵汝腾（宋代）

天生神醴地生材，曾感当年鸑鷟来。
钓水取清芳酷烈，采山可茹味徘徊。
能招霞侣云中笑，得奉龙颜食后杯。
细品第三纲最胜，人间双井当舆台。
仙水庙
林云（宋代）

天风吹我上瑶台，满眼烟霞扫不开。
药灶无丹人已去，洞霄有树鹤还来。
溪声晴带三秋雨，山色青无半点埃。
更爱夜深清梦断，碧纱明月映苍苔。
上峨桥早行
陈造（宋代）

一从箠楚替陈编，渐惯山行野店眠。
白毡风霜鸡唱后，黄尘岐路马蹄前。
光阴付我千茎雪，伏腊何时二顷田。
寄语淮乡隐君子，浪言梅福是神仙。
五月初四大水
方岳（宋代）

山云一夜雨，溪涨疾於飞。
小市通为壑，幽居半及扉。
木披龙有迹，墙断鹤无归。
书帙方狼籍，谁看旧钓矶。
奉和御製南郊七言六韵诗
杨亿（宋代）

洁斋恭己奉苍旻，报本园坛备物陈。
酒缩楚茅三献毕，灰飞嶰管一陽新，
高空瑞气长随辇，永夕清霜暗湿巾。
泰畤迎年严汉祀，六宗祈福盛虞禋。
鸿恩涣汗霑穷发，睿藻昭回动紫宸。
庶彙熙熙蒙帝力，徒知击壤傚尧民。
句 其七
李彭（宋代）

章江之水抱城流。